राजर्षि कपमा पिप्ले विजयी
वाग्मती नगरपालिकास्थित सन्तोष स्मृति खेल मैदानमा शनिबार सुरु पाँचौं राजर्षि जनक कप फुटबलको उद्घाटन खेलमा पिप्ले युवा क्लब हेटौंडा विजयी भएको छ ।
सर्लाही — वाग्मती नगरपालिकास्थित सन्तोष स्मृति खेल मैदानमा शनिबार सुरु पाँचौं राजर्षि जनक कप फुटबलको उद्घाटन खेलमा पिप्ले युवा क्लब हेटौंडा विजयी भएको छ ।पिप्लेले चन्द्रागिरि नगरपालिका काठमाडौंलाई २–० ले हराएर क्वाटरफाइनल सुरक्षित गरेको हो ।दुई विदेशीसहित मैदानमा उत्रेको पिप्लेले सुरुदेखि खेलमा पकड जमायो । २५ औं मिनेटमा पिप्लेका विदेशी खेलाडी ग्लोरिनले दीपेश आलेको पासमा गोल गरेर अग्रता दिलाए । गोल फर्काउन संघर्षरत चन्द्रगिरिविरुद्ध ३१ औं मिनेटमा पिप्लेले अर्को गोल थप्यो । अमिर श्रेष्ठको पासमा दीपेश आलेले दोस्रो गोल गरे ।२–० ले अघि बढेको पिप्लेले दोस्रो हाफमा रणनीति परिवर्तन गर्दै रक्षात्मक खेल्यो । चन्द्रागिरिले आक्रामक खेले पनि गोल गर्न सकेन । म्यान अफ द म्याच दीपेश आले भए । उनले १० हजार रुपैयाँ हात पारे । आइतबार सेन्ट्रल कलेज बीएफसी चितवन र एपीएफबीच प्रतिस्पर्धा हुनेछ ।